Na osnovu člana 64 Zakona o privrednim društvima („Sl. list RCG“, br. 06/02 i „Sl. list CG“, br. 17/07, 80/08, 40/10, 36/11 i 40/11), a u vezi sa članom 13 Zakona o unaprjeđenju poslovnog ambijenta („Sl.list CG“, br. 40/10), člana 34 i 45 stav 1 tačka 14 Zakona o lokalnoj samoupravi („Sl.list RCG“, br. 42/03, 28/04, 75/05 i 13/06, „Sl.list CG“, br. 88/09, 3/10 i 38/12), člana 13 Zakona o komunalnim djelatnostima („Sl.list RCG, br. 12/95) i člana 63 stav 1 tačka 14 Statuta Prijestonice („Sl. list CG-Opštinski propisi“ br. 19/09, 37/10 i 26/13), Skupština Prijestonice Cetinje na sjednici održanoj 01.10.2013. godine, donijela je

**O D L U K U**

**O OSNIVANJU DRUŠTVA SA OGRANIČENOM ODGOVORNOŠĆU „KOMUNALNO“ CETINJE**

**I OSNOVNE ODREDBE**

**Član 1**

Ovom Odlukom osniva se Društvo sa ograničenom odgovornošću „Komunalno“ Cetinje (u daljem tekstu: Društvo), radi obavljanja komunalnih djelatnosti na teritoriji Prijestonice Cetinje, u skladu sa ovom Odlukom i Statutom Društva.

**Član 2**

Društvo iz člana 1 ove Odluke osniva se kao jednočlano društvo.

Osnivač Društva je Skupština Prijestonice Cetinje ( u daljem tekstu:Osnivač).

Društvo se osniva na neodređeno vrijeme.

**Član 3**

Društvo samostalno istupa u pravnom prometu, zaključuje ugovore i obavlja druge pravne radnje.

Društvo odgovara za obaveze prema trećim licima cjelokupnom svojom imovinom.

Osnivač odgovara za obaveze Društva do visine svog uloga.

**II NAZIV I SJEDIŠTE DRUŠTVA**

**Član 4**

Društvo posluje pod punim i skraćenim nazivom.

Naziv Društva je: Društvo sa ograničenom odgovornošću „Komunalno“ Cetinje.

Skraćeni naziv Društva je: DOO ’’Komunalno“ Cetinje.

Sjedište Društva je u Cetinju, ulica Jaroslava Čermaka bb.

**III DJELATNOST DRUŠTVA**

**Član 5**

Društvu se povjerava obavljanje komunalne djelatnosti predviđene u oblasti 38, grana 38.1, grupa 38.11 – Sakupljanje bezopasnog otpada, kao pretežne djelatnosti.

Društvo osim djelatnosti iz stava 1 obavlja i druge komunalne djelatnosti koje se utvrđuju Statutom Društva.

Djelatnosti iz stava 1 i 2 ovog člana su djelatnosti od javnog interesa.

**Član 6**

Društvo, pored djelatnosti iz člana 5 ove Odluke, može obavljati i druge djelatnosti, a koje ne ugrožavaju djelatnosti od javnog interesa i iste se utvrđuju Statutom .

**IV KAPITAL I FINANSIRANJE DRUŠTVA**

**Član 7**

Kapital Društva čini osnovni kapital Javnog komunalnog preduzeća Cetinje, koje je registrovano kod Centralnog registra privrednih subjekata u Podgorici.

Imovinu Društva čine pokretne i nepokretne stvari, novčana sredstva i druga imovinska prava preuzeta od Javnog komunalnog preduzeća Cetinje, čiju će procjenu izvršiti ovlašćeni nezavisni procjenjivač, u skladu sa zakonom.

**Član 8**

Finansiranje djelatnosti Društva obezbjeđuje se iz:

* sopstvenih prihoda Društva,
* Budžeta Prijestonice Cetinje,
* donacija,
* drugih izvora u skladu sa Zakonom.

Sredstva za obavljanje djelatnosti koje nemaju karakter djelatnosti od javnog interesa, obezbjeđuju se iz sopstvenih prihoda Društva.

**V UPRAVLJANJE I RUKOVOĐENJE**

**Član 9**

Društvom upravlja Osnivač na način i pod uslovima utvrđenim zakonom, ovom Odlukom i Statutom Društva.

Organizacija i način rada Društva, utvrđuje se Statutom Društva i drugim opštim aktima, u skladu sa zakonom.

**Član 10**

Osnivač Društva:

- daje saglasnost na Statut Društva,

- odlučuje o statusnim promjenama Društva (promjeni oblika, restrukturiranju,

dobrovoljnoj likvidaciji i sl.),

- odlučuje o povećanju i smanjenju kapitala Društva,

- daje saglasnost na godišnji program rada i finansijski plan Društva,

- razmatra i usvaja godišnji izvještaj o radu i finansijskom poslovanju Društva,

- donosi odluke o raspodjeli dobiti i načinu pokrića gubitaka,

- daje saglasnost na cjenovnik usluga koji utvrđuje Odbor direktora,

- daje saglasnost na promjenu djelatnosti Društva.

**Član 11**

Nadzor nad radom Društva vrši organ lokalne uprave nadležan za komunalne poslove.

**Član 12**

Organi Društva su Odbor direktora i Izvršni direktor.

**Član 13**

Odbor direktora je organ upravljanja Društva.

Članovi Odbora direktora dužni su da u obavljaju funkcije postupaju sa pažnjom dobrog privrednika i u svom radu ne smiju zastupati interese trećih lica.

**Član 14**

Odbor direktora imenuje Skupština Prijestonice Cetinje, na period od 4 godine.

Prava, obaveze i odgovornosti Odbora direktora i Izvršnog direktora utvrđuju se Statutom Društva.

Uslovi za imenovanje članova Odbora direktora utvrđuju se Statutom Društva.

**Član 15**

Odbor direktora čini predsjednik i četiri člana.

Odbor direktora punovažno odlučuje ako na sjednici prisustvuje većina članova Odbora, a odluke donosi većinom ukupnog broja članova.

**Član 16**

Odbor direktora:

- donosi Statut Društva uz saglasnost osnivača,

* utvrđuje poslovnu politiku Društva i donosi akta za njeno izvršavanje,
* usvaja godišnji program rada Društva,
* usvaja planove i programe iz oblasti za koje je Društvo osnovano,
* usvaja godišnji finansijski iskaz i izvještaj o radu Društva,
* predlaže Osnivaču smanjenje i povećanje osnovnog kapitala,
* predlaže Osnivaču raspodjelu dobiti i pokriće gubitaka,
* bira i razrješava Izvršnog direktora uz saglasnost Osnivača,
* bira ovlašćenog revizora i usvaja izvještaj revizora,
* utvrđuje cjenovnik usluga,
* donosi opšti akt o organizaciji i sistematizaciji radnih mjesta Društva,
* odlučuje o kreditnom zaduženju Društva uz saglasnost Osnivača,
* donosi opšti akt o minimumu procesu rada koji mora biti zadovoljen tokom štrajka zaposlenih,
* vrši i druge poslove utvrđene zakonom, ovom Odlukom i Statutom.

**Član 17**

Izvršni direktor je organ rukovođenja Društva.

Izvršni direktor odgovara za zakonitost, ekonomičnost i efikasnost rada Društva Odboru direktora.

Izvršnog direktora bira Odbor direktora uz saglasnost Osnivača, na osnovu javnog konkursa.

**Član 18**

Mandat Izvršnog direktora traje četiri godine uz mogućnost ponovnog imenovanja.

Uslovi za izbor Izvršnog direktora utvrđuju se Statutom Društva.

**Član 19**

Izvršni direktor:

* zastupa i predstavlja Društvo,
* organizuje i vodi poslovanje Društva,
* odgovara za zakonitost rada Društva,
* izvršava odluke Odbora direktora,
* predlaže akte koje donosi Odbor direktora i odgovoran je za sprovođenje odluka i drugih akata Odbora direktora,
* odlučuje o pravima, obavezama i odgovornostima zaposlenih u skladu sa zakonom,

- odlučuje o drugim pitanjima vezanim za tekući rad i poslovanje Društva, u skladu sa ovom Odlukom, Statutom i drugim propisima.

**VI PRESTANAK DRUŠTVA**

**Član 20**

Društvo prestaje u slučajevima i pod uslovima propisanim zakonom.

**VII PRELAZNE I ZAVRŠNE ODREDBE**

**Član 21**

Društvo je pravni sljedbenik Javnog komunalnog preduzeća Cetinje.

Dosadašnje Javno komunalno preduzeće Cetinje nastavlja sa radom kao Društvo sa ograničenom odgovornošću ’’Komunalno“ Cetinje.

Društvo preuzima prava, obaveze i zaposlene Javnog komunalnog preduzeća Cetinje.

Društvo nastavlja da koristi sredstva koja je koristilo Javno komunalno preduzeće Cetinje do dana stupanja na snagu ove Odluke.

**Član 22**

Imenovanje Odbora direktora Društva u skladu sa ovom Odlukom izvršiće se u roku od 90 dana od dana stupanja na snagu ove Odluke.

Do imenovanja Odbora direktora Društva , poslove iz njegovog djelokruga obavljaće dosadašnji Upravni odbor Javnog komunalnog preduzeća Cetinje.

**Član 23**

Statut Društva donijeće se u roku od 60 dana od dana imenovanja Odbora direktora.

**Član 24**

Izvršni direktor društva imenovaće se u roku od 90 dana od dana donošenja Statuta Društva.

Do imenovanja Izvršnog direktora Društva, funkciju direktora obavljaće dosadašnji direktor Javnog komunalnog preduzeća Cetinje.

**Član 25**

Društvo je dužno da uskladi poslovanje sa ovom Odlukom u roku od šest mjeseci od dana stupanja na snagu ove Odluke.

**Član 26**

Procjena imovine iz člana 7 ove Odluke izvršiće se u roku od šest mjeseci od dana upisa Društva u Centralni registar privrednih subjekata.

**Član 27**

Stupanjem na snagu ove Odluke prestaje da važi Odluka o organizovanju Javnog komunalnog preduzeća Cetinje(,,Sl. list SRCG- Opštinski propisi’’, br. 14/90, 20/91, ,,Sl. list RCG- Opštinski propisi’’, br. 22/92, 12/93, 07/98, 17/99, 2/00, 20/03 i 40/06 i ,,Sl.list CG-Opštinski propisi’’, br. 17/10).

**Član 28**

Ova Odluka stupa na snagu osmog dana od dana objavljivanja u „Službenom listu Crne Gore-Opštinski propisi“.

Broj: 01-030/13-838

Cetinje, 01.10.2013.godine

SKUPŠTINA PRIJESTONICE CETINJE

Predsjednik Skupštine

prim dr Milutin Vukić